22. schôdza NR SR - 9.deň - A. dopoludnia
Dátum: 2024-11-05
Poslanec: Dubéci, Martin (PS)
Druh vystúpenia: Vystúpenie v rozprave

25. Ďakujem za slovo, pán predsedajúci, a tak teda, kolegovia, kolegyne, hoc teda príde mi to zvláštne, že to musíme, musíme diskutovať, že o tom musíme rokovať. Ja by som čakal, že v roku 2024 v krajine Európskej únie po tom, čo sa tu odohralo minulý mesiac, by pán Huliak odstúpil sám, a keby sám neodstúpil, tak by ho k tomu dotlačili jeho vlastní kolegovia. Realita je taká, aká je, tak dnes o tom plénum Národnej rady rokuje a dovoľte, teda aby som teda zopakoval, zopakoval tie argumenty, to, čo sa tu stalo, a potom to, čo z toho vyplýva, a snáď si vypočujeme možno aj nejaké protiargumenty z druhej strany, lebo to ma zaujíma, teda keď, keď sa tie hlasy nenájdu, tak teda čo sú dôvody pre to, aby po tomto všetkom pán Huliak mohol zastávať v Národnej rade nejakú významnú funkciu. Poslanec Rudolf Huliak dňa 25. 9. na tlačovej besede zhodou okolností tu pána predsedajúceho Andreja Danka o vykázaní pani poslankyne Plavákovej zo sály, ktorá sa konala v budove Národnej rady Slovenskej republiky, vo svojom vyjadrení k dôvodom a spôsobom, akým bola pani poslankyňa Plaváková vykázaná z pléna Národnej rady Slovenskej republiky pánom predsedajúcim Dankom uviedol: „Táto žena si nezaslúži nič iné, len pomenovanie suka.“ Tiež povedal, že Plavákovú nepovažuje za ženu . Výborne. Pán poslanec Bartek, len teda pre záznam, keď toto niekto bude pozerať, pán poslanec Bartek z klubu HLAS práve odchádza so smiechom z miestnosti, ďakujem pekne. Tiež povedal, že pani Plavákovú teda nepovažuje za ženu , následne v ten istý deň Rudolf Huliak na otázku média Aktuality, či sa pani poslankyni Plavákovej za svoje vyjadrenie ospravedlní odpovedal, že sa plánuje ospravedlniť sukám . Poslanec Huliak pokračoval v ponižovaní, urážaní a dehumanizácii pani poslankyne Plavákovej aj v samotnom pléne Národnej rady Slovenskej republiky, keď počas hlasovania dňa 26. 9. o 17.00 hod. na výzvy opozície, aby sa poslankyni Plavákovej za svoje výroky ospravedlnil, požiadal o procedurálny návrh, v ktorom, v ktorom zopakoval, že sa večer ospravedlní svojej suke . V zmysle § 32 rokovacieho poriadku Národnej rady Slovenskej republiky poslanec, ktorý svojimi výrokmi, prejavmi alebo činmi v rokovacej sále prekročil hranice slušnosti, porušuje povinnosti, ktoré mu ukladá zákon o rokovacom poriadku Národnej rady Slovenskej republiky, a to až do miery, že toto konanie môže mať za následok jeho vykázanie. Rovnako máme za to, že poslanec Huliak svojim konaním a vyššie uvedenými vyjadreniami na adresu poslankyne Plavákovej na pôde Národnej rady Slovenskej republiky aj v samotnom pléne Národnej rady Slovenskej republiky porušil aj § 135 zákona o rokovacom poriadku Národnej rady Slovenskej republiky, čím sa dopustil disciplinárneho previnenia, a teda len aby bolo jasné, my v našom návrhu nehovoríme len o jeho správaní v pléne Národnej rady v súvislosti s pani poslankyňou Plavákovou, a teda ja ako predseda klubu som v podstate celý rok dostával veľmi znepokojenie, znepokojivé informácie od našich poslancov z výboru. Raz dokonca som bol aj sám svedkom spôsobov vedenia tohto výboru, ktoré len potvrdzujú to, že ešte aj ako predseda samotný teda zlyháva, a doplním teda, že znepokojivý je aj spôsob vedenia výboru, ktorému predsedá, nakoľko časť nevhodného, obťažujúceho správania sa diala práve v miestnosti výboru, kde poslanec Huliak vystupoval v pozícii predsedu. Opakovane toleroval tiež neslušné správanie hostí, ako napr. štátneho tajomníka Kuffu, ktorý na výbore viackrát vystupoval urážlivo voči poslancom. Počas rokovacieho, počas rokovaní výboru opakovane nedodržiava rokovací poriadok pri riadení rozpravy. Napríklad pri udeľovaní slova alebo pri jej ukončení s nedodržiavaním lehôt na doručovanie materiálov, o ktorých sa na výbore malo rokovať, aj s celkovo svojvoľným autoritatívnym spôsobom riadenia výboru. Materiály sa posielajú v noci, po chvíli prichádzajú opravy opravovaných verzií. Do posledného momentu často nie je jasné, kto sa na výbore zúčastní. S predsedom výboru sa nedá dohodnúť na presunutí ani kvôli tak vážnym dôvodom, ako sú povodne alebo zdravotný stav ministra. Považujeme za absolútne neakceptovateľné, aby poslanec Národnej rady Slovenskej republiky urážal, zosmiešňoval, dehumanizoval poslankyňu Národnej rady Slovenskej republiky spôsobom, že ju bude nazývať sukou, konštatovať, že ju nepovažuje za ženu alebo svoje výroky niekoľkokrát opakovať v pléne Národnej rady aj v budove Národnej rady, pričom je zvlášť znepokojivé, ak napriek odporúčaniu povereného predsedajúceho Národnej rady Slovenskej republiky, aby obdobné výroky v pléne a na pôde Národnej rady nezaznievali, aj po tomto upozornení opakuje tento výrok, čím označí pani poslankyňu za, za to, čo už nebudem opakovať, ešte zintenzívni svoju urážku konštatáciou, že sa radšej zúčastní svojmu zvieraťu. Máme za to, že poslanec Národnej rady týmto hrubým, ponižujúcim, dehumanizujúcim spôsobom opakovane a napriek upozorneniu predsedajúceho Národnej rady Slovenskej republiky pokračuje v urážlivých výrokoch, ktoré individuálne odsúdili aj koaliční poslanci a poslankyne, to ocením, aj tu pán predsedajúci, nemôže zastávať funkciu predsedu Výboru Národnej rady Slovenskej republiky. V tomto, v tejto súvislosti poukazujeme aj na ustanovenie § 49a ods. 2 zákona o rokovacom poriadku Národnej rady Slovenskej republiky, v zmysle ktorého je predseda výboru povinný vyzvať na zachovanie poriadku poslanca, ktorý svojimi prejavmi alebo činmi v rokovacej sále, v miestnosti výboru prekročil hranice slušnosti, ktorý svojím konaním alebo ktorý svojim konaním narúša priebeh rokovania výboru. Je nemysliteľné, aby rokovanie výboru viedol a povinnosti vyplývajúce z rokovacieho poriadku zabezpečoval poslanec, ktorý sám nie je schopný, sám nie je schopný dodržiavať rokovací poriadok Národnej rady Slovenskej republiky, a to ani na výzvu predsedajúceho schôdze. Z týchto dôvodov navrhujeme odvolať pána Huliaka z funkcie predsedu Výboru pre pôdohospodárstvo a životné prostredie Národnej rady Slovenskej republiky. A, páni kolegovia, ja som veľmi rád, že teda pred nejakými troma-štyrmi týždňami sme si napísali toto, toto odôvodnenie, lebo keď som, keď som už videl, že sa nám blíži táto tlač, tak ja som normálne tak dva dni rozmýšľal, nad tým, že čo sa tu vlastne k tomuto dá povedať. Čo ja tu poviem? Čo ja tu prídem, že tu prečítam proste túto vec a potom tu kolegovia koaliční budú tak sa tváriť, že však ale to je, ja neviem, však to nebolo také zlé, pán poslanec Bartek sa zasmeje a odíde, že to je neviem čo, a nejako sa to proste celé upečie, lebo však koalícia funguje tak ako funguje. Ja neviem, že kde už sa dá klesnúť, mi povedzte. Kde sa už dá klesnúť, že pán poslanec Huliak, ktorý urobil to, čo urobil, pokiaľ viem voči nebude vyvedená... vyvodená akákoľvek konzekvencia? Podľa mojich informácií mandátový imunitný výbor mu tú pokutu nedá, lebo však neviem, nepatrí sa dávať pokuty vlastným . Odvoláva sa tu kadejaký funkcionár za kadečo, za hlavičkové papiere, za, za rodinných príslušníkov, vymyslené kauzičky, zlé vedenie výboru, akurát pán Huliak, ktorý urobil to, čo urobil, tak tam zrazu to, to nefunguje, že ako nízko sa dá klesnúť. Ja sa tak pýtam, kolegovia koaliční, že vy keď, teda pán, pán poslanec Hargaš sa to opakovane pýta tú vec, že čo sú tie dôvody, tak ja sa stále pýtam takú vec, že vy keď idete domov a vás sa na to ľudia pýtajú, tak čo im na to poviete. Keď prídete domov do obce alebo do mesta, že to je v poriadku, čo ten Huliak robí? Lebo mne naozaj, bez, naozaj si tu nevymýšľam, ja keď som bol doma v Košiciach po tom všetkom, čo sa tu stalo, za mnou prišli vaši voliči, normálne ľudia, ktorí teda rozhodne nie sú naši fanúšikovia a povedali nám: „Viete čo, pán Dubéci, ako my vás nevolíme, ale toto už bolo za všetkými čiarami.“ Podľa mňa vy sami tušíte, že proste už existu... že toto je príliš veľa, že toto nie je tolerovateľné a nie je možné, aby funkcionár Národnej rady, nie, nie, že bežný poslanec, funkcionár Národnej rady, človek, čo tam sedí ako na výkladnej skrini, ktorý má reprezentovať Národnú radu vo veľmi významnej oblasti, tak mohol si robiť čokoľvek a vy všetci si len proste poviete, že to je v poriadku, lebo však koaličná dohoda. Si myslím, že niekde by už táto hranica mohla existovať politickej kultúry. Ja verím tomu, že to je otázka, ktorá nie je koaličná a opozičná. Je to naša inštitucionálna otázka ako poslancov Národnej rady, však chceme, aby, nechceme sa hanbiť za nás, keď ideme medzi ľudí. Nechceme mať proste, nechceme byť na hanbu sveta a momentálne na hanbu sveta sme s tým, že čo všetko tu tolerujeme len preto, že nejaká koaličná dohoda alebo nejaké dohody strán proste nie... proste niekomu dávajú možnosť si robiť, čo chce. A musím povedať, že je úžasná irónia osudu, že od toho 26. a 25. 9. sa potom s pánom Huliakom stalo to všetko, čo sa ešte stalo vo vzťahu k vašim koaličným vzťahom, že ešte to robí človek, ktorý proste tej koalícii, naozaj ako nezdá sa mi, že by jej veľmi prospieval, ale opäť, kolegovia, je to na vás, lebo ak vy tvrdíte, že ste koalícia, ktorá si váži ženy, tak sa pýtam, ako môže pán Huliak ostať predsedom výboru. Ak vy tvrdíte, že ste koalícia, ktorá si váži matky, pýtam sa, ako môže pán Huliak ostať predsedom výboru. Páni poslanci, ak vy tvrdíte, že ste koalícia, ktorá si váži kultúru, tak sa pýtam, ako pán Huliak môže ostať predsedom tohto výboru. A ak vy ste koalícia, ktorá tvrdí, a toto, viete čo, neuveríte, ale ma možno hnevá najviac, ktorá tvrdí, že si váži národ, tak sa pýtam, ako môžete podržať vo funkcii predsedu výboru, ktorý tu pod týmto erbom (rečník pravou rukou ukázal za chrbát na štátny znak SR), akože v jadre slovenskej ústavnosti, v jadre slovenskej štátnosti, bude sa vyjadrovať o niekom inom tak, ako sa vyjadruje. Tak ak toto je tá kultúra, toto je ten národ, toto je tá štátnosť, ktorú proste si tak búchate o hruď, tak vás prosím teraz raz, ak chcete ukázať, že ste národovci a že tu nejaké pravidlá platia, nepísané, písané, tak prosím, pri tej tajnej voľbe naozaj zvážte, že či toto je v poriadku. Ja verím tomu, že koalícia dokáže nominovať na pozíciu predsedu výboru pre pôdohospodárstvo a životné prostredie vhodnejšieho kandidáta, prosím, nájdite ho a prosím, ukončime túto hanbu. Ďakujem vám veľmi pekne, pán predsedajúci, skončil som. (Potlesk.)